**Als partits polítics amb representació en el Congrés dels Diputats**

Atesa la proximitat a les Eleccions Generals, que se celebraran el proper 23 de juliol, des del col·lectiu del Personal Antic Becari ens posem en contacte amb vostés per tal de demanar-los que, en els seus programes, tinguen en compte la reivindicació del Personal Antic Becari, així com les propostes legislatives que es poden dur endavant en la propera legislatura, amb la finalitat de reparar una injustícia -realitzada en el passat- i que afecta un col·lectiu de persones que han ajudat a situar a Espanya a nivell internacional en la posició en què es troba en aquests moments.

El Personal Antic Becari inclou llicenciats i doctors, i persones amb d’altres titulacions, que treballaren com a personal investigador, personal docent, personal amb tasques de gestió… sota la forma de “beca”. És a dir, encara que la forma legal era la de becari o becària, van fer treballs -des del primer dia- com qualsevol treballador més (algunes persones van arribar a estar 16 anys encadenant “beques”). Aquest personal no va cotitzar a la Seguretat Social, no va tindre baixes per maternitat i en l'actualitat no se'ls reconeix el temps a l'efecte de jubilació o triennis en les administracions públiques (excepte en comptades universitats), etc., encara que sí que van cotitzar per IRPF i es reconeix aqueix temps per a alguns complements com el d'activitat investigadora (sexennis) en les universitats i centres d’investigació. És més, hi ha Antic Personal Remunerat i no Remunerat, és a dir, personal que va estar realitzant treballs de recerca, que van redundar en benefici de l'administració on les van realitzar, però que no van arribar a percebre cap mena de salari o ajuda. Per tot això, considerem que reconéixer la totalitat del temps és la millor manera d'agrair al col·lectiu la seua dedicació en benefici de tota la societat, a més que és un pas necessari per a posar fi al frau, la discriminació i els abusos comesos anteriorment.

Val a dir que han hagut diverses normatives (en 2003, 2006, 2011 i 2019) que han anat erradicant (quasi per complet i en diferents etapes) la possibilitat legal d’abonar el treball de recerca, docència..., amb beques que cotitzaven a la Seguretat Social, establint la necessitat de la contractació laboral.

Amb tot, mai no s'ha establit un mecanisme que reconega tot el temps treballat (en la investigació, docència, gestions administratives...) a l'efecte de cotització, antiguitat, carrera, etc. En 2011 es va obrir la possibilitat de reconéixer un màxim de dos anys de cotització mitjançant la subscripció d'un conveni especial, però pagant la persona treballadora la part de cotització que li corresponia, com a treballador o treballadora, més la part corresponent a l'entitat que “becava”, ja que l’estat els va assimilar a autònoms (malgrat que les entitats que retribuïen eren majoritàriament entitats del sector públic). L’RD-Llei 2/2023 (en la seua modificació de l’RD-Llei 5/2023, article 211) preveu la recuperació de cinc anys de cotització de pràctiques lligades a estudis, incloent-hi el doctorat, però encara no s'ha desenvolupat (com no es va desenvolupar una altra recuperació prevista en l'RDL 28/2018).

Poder recuperar cinc anys de cotització permetrà incloure, per a una majoria de persones, tot o una gran part del temps de treball predoctoral, estiguera pagat o no, així com d’altres pràctiques durant la carrera o FP. No obstant, queden fora les beques d'investigació que no estigueren lligades a l'obtenció de titulacions: beques postdoctorals, beques de projectes, beques per a titulats, etc. La modificació de l’RD-Llei 5/2023 és un pas endavant, fruit de l'esforç col·lectiu, respecte a la possibilitat de cotitzar el temps de treball per al doctorat que agraïm, ja que no tenia cap sentit limitar a dos anys com prèviament indicava l’RD-Llei 2/2023.

Així i tot, aquests mecanismes (en el moment en què es desenvolupen) encara seran clarament insuficients per a solucionar el problema, especialment per al cas dels llargs períodes d'activitat remunerada sense cotització (fins a 16 anys en alguns casos). Per tant, es necessita una norma amb rang de llei que done solució al problema. Podria incloure's en una norma específica que s'establisca en la reforma de les pensions de jubilació, o incloure-la en l'anomenat “Estatut del Becari” o en qualsevol altra norma amb rang de llei. Prenent com a exemple el que s'ha fet fins ara, amb altres col·lectius, plantegem possibles solucions:

- Reconeixement del temps treballat com cotitzat a l'efecte de jubilació, de manera anàloga a com es fa amb el clergat de les diferents esglésies i confessions, quan les seues confessions s’incorporen a la cotització a la Seguretat Social (com l'actual projecte de Reial decret per al clergat de l'Església Ortodoxa Romanesa).

- Regulació d'un conveni especial tenint en compte:

. Que no estiga limitat en el temps perquè puga servir per a tots els períodes que es necessiten reconéixer, amb una bonificació similar a la que s'ha inclòs en el Reial decret llei 2/2023, o bé s'aplique l'article 44 de l'ordre TMS/83/2019 (que estableix un pagament de 8,42€ mensual, 101€ anuals).

. Que les persones afectades tinguen la consideració de treballador/a per compte alié i paguen la quota corresponent al treballador, però no la que li corresponguera a l'entitat pagadora, en la seua majoria entitats públiques. O que s'aplique una bonificació del 95% com estableix l'RDL 2/2023.

. Que el termini per a subscriure el conveni estiga obert de manera permanent perquè puga recuperar-se pel major nombre de persones afectades.

. Que puguen subscriure-ho les persones actualment jubilades o en situació d'incapacitat, perquè se'ls puga reconéixer també aqueix temps cotitzat.

. Que es reconega el temps treballat en investigació, docència, gestió administrativa..., no lligat a l'obtenció de cap títol, i que va estar costejat mitjançant beques que no cotitzaven a la Seguretat Social, ja que algunes persones han estat més de 10 anys en aqueixes situacions amb el consegüent perjudici en la seua cotització (com es fa amb el clergat de diferents confessions, personal interí de Justícia, etc.).

. Que es reconega el temps treballat amb beques (igual que es reconeix el temps treballat amb contractes laborals) a l'efecte d'antiguitat, carrera professional, triennis, etc., per a personal funcionari, estatutari i laboral, com es fa, per exemple, en el cas del complement per avaluació de l'activitat investigadora ("sexennis") en funcionaris i personal laboral del sector públic, on es tenen en compte els períodes d'activitat investigadora abonada amb beques. Açò implica el reconeixement de tot tipus de beca que, en realitat, fou un treball encobert, tant postdoctorals, com beques a càrrec de projectes o vinculades a organismes públics, etc.

Finalment, els transmetem el desig que una representació del col·lectiu fora present en la negociació i, sobretot, que realment es complisca la normativa (no com la disposició addicional cinquena del RDL 28/2018, derogada sense desenvolupar-se per la disposició addicional cinquantena segona del RDL 2/2023).

Si desitgen més informació, estarem encantats de reunir-nos amb vostés a través de videoconferència, o presencialment si és possible. Reben una cordial salutació i gràcies per atendre'ns.